Το σπίτι είναι ευρύχωρο με μεγάλη σαλοκουζίνα, δύο υπνοδωμάτια (το ένα έχει air condition που μπορεί να δροσίσει και το άλλο, αν είναι οι πόρτες ανοικτές). Γενικά όμως έχει αρκετό αεράκι και δροσιά λόγω της τοποθεσίας. Η κουζίνα είναι πολύ καλά εξοπλισμένη με όλα τα απαραίτητα σκεύη και συσκευές. Υπάρχει τοστιέρα, φραπεδιέρα, πολύ καλή ηλεκτρική κουζίνα, μεγάλη τηλεόραση με nova, πλυντήριο ρούχων, μεγάλο ψυγείο, μεγάλη μετακινούμενη ψησταριά ιδιοκατασκευή κλπ. Έχει πολλή ησυχία, δεν υπάρχουν άλλα σπίτια κοντά, μεγάλη βεράντα με δύο τραπέζια και αρκετές καρέκλες, αλλά και χτιστούς πάγκους με μαξιλάρια. Η θέα στη θάλασσα είναι υπέροχη, ιδιαίτερα αν πετύχει κανείς πανσέληνο, όπως είχαμε την τύχη. Από τις 10-11 το πρωί έχει ίσκιο και είναι πολύ ευχάριστο να κάθεσαι για πρωινό, μεσημεριανό ή βραδινό. Σε μικρή απόσταση υπάρχουν πολλές ήσυχες παραλίες με αμμουδιά και πεντακάθαρα νερά. Οι ιδιοκτήτες είναι πολύ ευγενικοί και πρόθυμοι να βοηθήσουν σε ό,τι χρειαστεί κανείς (από το να αλλάξουν μια καμμένη λάμπα, μέχρι να δώσουν πληροφορίες για την περιοχή κλπ). Σε απόσταση 7 περίπου χιλιομέτρων παραλιακού δρόμου είναι η Μουτσούνα, όπου βρίσκεις mini market, εστιατόρια και μπαρ, ενώ σε 20 λεπτά περίπου, στο βουνό, είναι ο Απείρανθος, ένα πανέμορφο και γραφικό χωριό με πολλά εστιατόρια και μπαράκια και 5 Μουσεία. Αξίζει να τα επισκεφτείτε και να περπατήσετε στα καλντερίμια του. Όπως μπορεί κανείς να δει και στο χάρτη, τα Λυγαρίδια βρίσκονται στην ανατολική πλευρά του νησιού και η απόσταση από τη Χώρα είναι περίπου μια ώρα, ενώ από το Φιλότι και το Χαλκί (επίσης πολύ ωραία ορεινά χωριά) είναι περίπου μισή ώρα. Όταν έχει βοριά και έχουν κύμα οι παραλίες οι ανατολικές, μπορείς να πας στον Πάνορμο (γύρω στα 20 λεπτά από το σπίτι στα νότια) με πολύ ωραία παραλία με φοίνικες, προστατευμένη από το βοριά. Μείναμε πάρα πολύ ευχαριστημένοι με τη Νάξο και τις ομορφιές της και σκοπεύουμε να ξανά 'ρθουμε. Το σπίτι ήταν όπως περιγράφεται, οι ιδιοκτήτες τίμιοι και η τιμή πολύ καλή.